16.6.2023
RO
Jurnalul Oficial al Uniunii Europene
C 214/27 Miercuri, 18 ianuarie 2023
— având în vedere Decizia (PESC) 2021/509 a Consiliului din 22 martie 2021 de instituire a Instrumentului european pentru pace și de abrogare a Deciziei (PESC) 2015/528 (3), — având în vedere concluziile Consiliului European privind COVID-19, gestionarea crizelor și reziliența, securitatea și apărarea, aspectele externe ale migrației și relațiile externe, adoptate la 16 decembrie 2021, — având în vedere recomandarea sa din 23 noiembrie 2022 adresată Consiliului, Comisiei și Vicepreședintelui Comisiei/Înaltului Reprezentant al Uniunii pentru afaceri externe și politica de securitate privind noua strategie de extindere a UE (4), — având în vedere conceptul strategic al NATO 2022 adoptat de șefii de stat și de guvern ai NATO la summitul NATO de la Madrid din 29 iunie 2022, — având în vedere Rezoluția 1325 a Consiliului de Securitate al ONU din 31 octombrie 2000, care a instituit Agenda privind femeile, pacea și securitatea, — având în vedere comunicarea comună a Înaltului Reprezentant al Uniunii pentru afaceri externe și politica de securitate și a Comisiei din 25 noiembrie 2020 intitulată „Planul de acțiune al UE pentru egalitatea de gen (GAP) III – o agendă ambițioasă pentru egalitatea de gen și emanciparea femeilor în acțiunile externe ale UE” (JOIN(2020)0017), — având în vedere rezoluția sa din 14 decembrie 2022 referitoare la perspectivele soluției bazate pe coexistența a două state pentru Israel și Palestina (5), — având în vedere cea de a doua declarație comună privind cooperarea UE-NATO, semnată la 10 ianuarie 2023 de președintele Consiliului European, președintele Comisiei Europene și secretarul-general al Organizației Tratatului Atlanticului de Nord, — având în vedere articolul 54 din Regulamentul său de procedură, — având în vedere avizul Comisiei pentru afaceri constituționale, — având în vedere raportul Comisiei pentru afaceri externe (A9-0292/2022), A. întrucât agresiunea militară neprovocată și nejustificată a Federației Ruse împotriva Ucrainei, cu sprijinul regimului Lukașenko din Belarus, a readus războiul pe continentul european și a provocat distrugeri și suferințe grave; întrucât Rusia a comis crime de război împotriva Ucrainei; întrucât toate acestea amenință și continuă să pună în pericol în mod semnificativ securitatea europeană și mondială; întrucât Rusia a amenințat să folosească arme nucleare; întrucât lanțurile de aprovizionare globale au fost afectate negativ, iar securitatea alimentară a fost periclitată în mai multe zone ale lumii; întrucât războiul ilegal de agresiune al Rusiei împotriva Ucrainei a creat incertitudine economică, a dus la o creștere a prețurilor la energie, a accentuat criza climatică și are un potențial considerabil de a destabiliza și mai grav multe state membre și țări terțe, în special cele din Balcanii de Vest și din cadrul Parteneriatului estic și, prin urmare, a modificat în mod semnificativ contextul geopolitic al politicii externe și de securitate comune (PESC) a UE; întrucât războiul de agresiune împotriva Ucrainei face parte din planul lui Putin de a remodela arhitectura de securitate euro-atlantică; întrucât acest plan a fost contracarat datorită apărării eroice a armatei ucrainene; întrucât, din 2014, UE nu a fost în măsură să își utilizeze pe deplin instrumentele de securitate și apărare comune (PSAC) pentru a sprijini în mod efectiv lupta Ucrainei împotriva Rusiei, dar în acest an sunt vizibile unele îmbunătățiri; întrucât, pentru a fi percepută ca un actor global de succes și credibil, UE trebuie să își dezvolte în continuare capabilitățile și să își consolideze voința politică de a oferi securitate în vecinătatea sa imediată; B. întrucât vecinătatea estică și Balcanii de Vest au nevoie de o soluționare pașnică a conflictelor, de o stabilitate și o securitate îmbunătățite și de o cooperare reciprocă mai amplă; întrucât securitatea în aceste regiuni este amenințată în mare măsură de invadarea Ucrainei de către Rusia și de posibilitatea ca agresiunea să se extindă către țările învecinate; întrucât destabilizarea vecinătății noastre imediate amenință stabilitatea, pacea și securitatea UE;
(3) (4) (5)
JO L 102, 24.3.2021, p. 14.
Texte adoptate, P9_TA(2022)0406.
Texte adoptate, P9_TA(2022)0443.